Mistä on kyse? Kärkölän Järvelässä sijaitseva omakotitalo joudutaan purkamaan, jotta öljyn saastuttama maaperä talon alta voidaan puhdistaa.

Paikallisen palomestarin mukaan syynä oli väärin tehty täyttöputken liitos, eli vika joka saattaa olla yhtä kohtalokas kuin säiliövuoto.

Säiliön kunto on aina omistajan vastuulla.

1980-luvulla rakennetun omakotitalon öljysäiliön täyttöputken asennusvirhe paljastui karmealla tavalla. Liitos petti, kun säiliötä täytettiin. Maaperään valui satoja litroja öljyä.

Hämeen ELY-keskuksen päätöksellä omakotitalo puretaan kokonaan, jotta pilaantunut maa saadaan puhdistettua.

Nykyaikainen säiliöauto syöttää öljyä jopa 400 litraa minuutissa – Kärkölässä 1 300 litraa ehti päätyä säiliöhuoneen lattialle. Säiliöauton kuljettaja hälytti pelastuslaitoksen paikalle, ja noin 750 litraa öljyä saatiin talteen, mutta loput valuivat maaperään.

– Talo on rakennettu savimaalle ja tässä tapauksessa savimaa vietti öljyn talon alle. Onneksi talo ei ollut pohjavesialueella, sanoo Järvelän palomestari Esa Koskinen.

Koskinen ei muista vastaavaa tapahtuneen kertaakaan pitkän uransa aikana.

– Pieniä rakennuksia, vajoja ja varastoja on kyllä jouduttu purkamaan, mutta ei kertaakaan asuinrakennusta.

Muutaman euron tähden

Asiaa tutkittaessa vuodon, eli täyttöputken liitoksen pettämisen syy paljastui nopeasti.

– Liitosta, eli asennustyötä, ei ollut tehty valmistajan ohjeiden mukaan, vaan siitä puuttui yksi liitoksen varmistava osa. Liitos on varmaankin nitkunut ja nytkähdellyt auki pikkuhiljaa vuosien saatossa, kunnes viimeinen täyttö aukaisi liitoksen, kertoo Koskinen.

Asennustyötä ei ollut tehty valmistajan ohjeiden mukaan. Esa Koskinen

Järvelän tapaus ei ole ainoa viime aikoina paljastunut pientalon öljyvuoto, jossa syyksi on paljastunut huonosti tehty liitos.

– Olen törmännyt kahteen muuhunkin tapaukseen, jotka johtuivat selkeistä virheistä. Niissä seuraukset eivät onneksi olleet yhtä raskaat kuin tässä.

Myös kokenut alan ammattilainen sanoo, että vastaavankaltaiset ongelmat olisivat vältettävissä noudattamalla tarkasti valmistajien ohjeita.

– Asennusohjeet ovat hyvin selkeät ja yksiselitteiset, sanoo Jarno Rekola Lahden Lämpösäädöstä.

Valvonta ei kata kaikkea

Öljysäiliöiden kuntoa seurataan tarkasti, mutta rekisteröityjen säiliöiden lisäksi on edelleen olemassa rekisteröimättömiä säiliöitä, eikä yli 30-vuotiaista säilöistä ole aina selvillä kaikkia tietoja.

– Öljysäiliöiden asennustyöt tulivat luvanvaraisiksi 1980-luvun alkupuolella. Nykyään on käytössä paljon säiliöitä, jotka on asennettu ennen tätä. Näin ollen viranomaisilla ei ole tietoa esimerkiksi siitä, ovatko kaikki liitokset riittävän pätevien asentajien tekemiä, selvittää Koskinen.

Asukkaat saattavat olla sitä mieltä, että jos laitteet ovat toimineet moitteettomasti vuosikymmeniä, toimenpiteitä ei tarvita. Koskinen kehottaa kuitenkin kiinteistöjen omistajia pelaamaan varman päälle.

Vaikkei alkuperäisestä asentajasta olisikaan tietoa, voi varmuuden laitteiston kunnosta hankkia jälkikäteen.

– Jos kaikkia öljysäiliötä koskevia asiakaspapereita ei ole tai niissä on epäselvyyksiä, kannattaa ottaa yhteyttä ammattilaisiin, jotka voivat tutkia järjestelmän ja tarkistaa, että kaikki on tehty ohjeiden mukaisesti. Siinä voi välttyä suurelta vahingolta ja saa ainakin ajankohtaista tietoa siitä, että järjestelmä toimii ja on kunnossa.